Inspeksjonskjøretøy/skinnebuss Nr. 1 en gang tidlig på 1900-tallet
**Silverton Northern Railroad** (SNRR) var et amerikansk jernbaneselskap som ble grunnlagt i 1895 av Otto Mears. Selskapet hadde en smalsporet (914 mm - 3 fot) linje på omtrent 20 kilometer mellom Silverton og gruvesamfunnet Animas Forks. Da selskapet var grunnlagt, kjøpte det Silverton Railroads sidebane fra Silverton til Silver Lake Mill og startet videre sporlegging derfra. Banen fulgte Animas-elven opp den trange dalen, og i 1904 var sporet nådd Gold Prince Mill ved Animas Forks. Banen var opprinnelig planlagt til Mineral Point med mulighet for videre forlengelse til Lake City, men bratt terreng og finansielle problemer gjorde at planene aldri ble realisert. I 1916 ble strekningen mellom Eureka og Animas Forks nedlagt. I 1931 tok Otto Mears' datter Cora Mears Pitcher over driften av SNRR etter at hennes far døde. I 1942 ble hele banen nedlagt og sporet fjernet.

Silverton Northern Railroad i dag
---------------------------------

«Casey Jones» - SNRR's bensindrevne skinnebuss brukt mellom Eureka og Silverton. Her utstilt foran SNRR stasjonsbygning i Silverton
Den opprinnelige stasjonsbygningen i Silverton er bevart, og en bensindrevet skinnebuss er restaurert og står utstilt på en kort skinneseksjon. SNRR's lokomotivstall i Silverton er også restaurert, og skal brukes for lagring av D&SNGs (nylig restaurerte) damplokomotiv D&RG 315 - et 2-8-0 Consolidation bygd av Baldwin i 1895. Omkring 100 meter med skinnegang samt et par sporveksler er også lagt for å forbinde lokomotivstallen med D&SNGs spor. Skinnene som ble brukt kommer fra et gammelt skinnelager fra Rio Grande Southern Railroad (RGS) på vestsiden av San Juan-fjellene. RGS hadde samme sporvidde som SNRR, og ble nedlagt og revet i 1952-53.

En mannskapsvogn (caboose) bygd i 1880, og som ble kjøpt av SRR fra D&RG i 1895, havnet etterhvert hos Silverton Northern Railroad der den fikk nummer 1005. Denne mannskapsvognen er bevart, og er for tiden (2014) under restaurering (utført av medlemmer av *San Juan County Historical Society*) i Silverton.

### Rekonstruksjons-planer

I 2009 bevilget *Colorado Historical Society Historical Fund* penger til restaurering av SNRRs lokomotivstall, sporlegging og oppsetting av informasjonsskilt i Silverton. I 2012 fikk *San Juan County Historical Society* tilsagn om 99 års bruk av nødvendig areal til sportrasé for en 4 km lang rekonstruksjon av SNRR fra Silverton til Howardsville. Kostnadene med å bygge banen er beregnet til 2 millioner dollar totalt, og pr. mars 2015 arbeides det med å få utført en konsekvensanalyse for prosjektet. Planene er å kjøre turisttog trukket av damplokomotiv på den rekonstruerte linjen mellom Silverton og Howardsville. Videre forlengelser forbi Howardsville er også oppe til vurdering, men er i tillegg til finansiering avhengig av velvilje fra lokale grunneiere. De første meterne med spor ble lagt i Silverton i 2014, og foreningen har startet rydding og klargjøringen av banetraséen. I november 2015 ble byggingen av sporet offisielt startet med en "første skinnespiker"-seremoni.

Linjekart
---------

Kart over banetraséenKart over banetraséen

|  |
| --- |
| Tegnforklaring |
|  |
|  |  |  |
|  | 20,1 km | **Animas Forks** (1904) | 3 414 moh. |
|  | 19,9 km | (Animas River) (20 m) |
|  | 15,5 km | (Animas River) 17 m |
|  | 13,7 km | Eureka (1896) | 3 048 moh. |
|  | 13,6 km | (Animas River)  |
|  | 10,1 km | Green Mountain Mill (1905) | 3 020 moh. |
|  | 9,8 km | Old Hundred Mill (1905) | 3 002 moh. |
|  | 8,5 km | (Cunningham Creek) 60 m |
|  | 8,0 km | (Cunningham Creek)  |
|  | 7,9 km | (Cunningham Creek)  |
|  | 7,8 km | (Cunningham Creek)  | 2 951 moh. |
|  | 7,6 km | Green Mountain Branch (1905) |
|  | 7,6 km | Howardsville (1896) | 2 945 moh. |
|  | 7,5 km | (Animas River)  |
|  | 3,7 km | Iowa-Tiger (1900) |
|  | 3,6 km | Wilfley-Mears Mill (1914) |
|  | 3,5 km | Silver Lake Mill (1892) |
|  |  | (Animas River)  |
|  | 3,3 km | Silver Lake Branch (1892) | 2 893 moh. |
|  |  |  |
|  | 0,4 km | *SG&N til Gladstone* (1899) |
|  |  | (Cement Creek)  |
|  | 0,0 km | **Silverton**  | 2 835 moh. |
|  |  | *SRR til Albany*  |
|  |  | D&SNG (eks. D&RG) til Durango  |

Referanser
----------

1. ↑  San Juan County Historical Society: Silverton Northern Caboose Besøkt 7. mars 2015
2. ↑  History Colorado: Silverton Northern Railroad Engine Shed Besøkt 31. januar 2023
3. ↑  Silverton Standard: County OKs easement lease for Silverton Northern RR (publisert 6. desember 2012) (Arkivert versjon av original) Besøkt 31. januar 2023
4. ↑  Silverton Standard: Silverton Northern ceremonial spike driven (publisert 12. november 2015) (Arkivert versjon av original) Besøkt 31. januar 2023

Kilder
------

* Narrow Gauge Circle: The Silverton Northern Railroad Av Mark L. Evans. Besøkt 7. mars 2015
* National Park Service: Frontier in Transition, chapter VIII: Transportation and Mining (1881-1920) Besøkt 7. mars 2015
* The Rebirth of The Silverton Northern Railroad (rekonstruksjonsprosjektets nettsted) Besøkt 7. mars 2015